SET บวกแรง 15 จุด หลัง GDP ไตรมาส 1 ลดน้อยกว่าคาด – ยอดโควิดชะลอตัว
SET บวกแรง 15 จุดตามตปท. หลัง GDP ไตรมาส 1 ลดน้อยกว่าคาด - ยอดโควิดชะลอตัว
18 พ.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.14 น. อยู่ที่ 1,564.14 จุด บวก 14.98 จุด หรือ 0.97% สูงสุดที่ 1,566.33 จุด ต่ำสุดที่ 1,558.92 จุด มูลค่าการซื้อขาย 1.39 หมื่นล้านบาท
ด้านนายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้ปรับตัวขึ้นกว่า 10 จุด เป็นไปในทิศทางเดียวกับตลาดหุ้นเอเชียเช้านี้ส่วนใหญ่เคลื่อนไหวในแดนบวก โดยตลาดบ้านเราได้รับแรงหนุนจาก GDP ไตรมาส 1/64 หดตัวน้อยกว่าตลาดฯคาด และสถานการณ์การแพร่ระบาดไวรัสโควิด-19 ในประเทศดีขึ้นหลังจำนวนผู้ติดเชื้อลดลงจากเมื่อวานนี้ที่มีกว่า 9 พันราย
นอกจากนี้ Sentiment ดีขึ้นจากยอดจองฉีดวัคซีนโควิด-19 เห็นพัฒนาการที่ดีขึ้น รวมถึง รมว.สาธารณสุขจะเปิดให้หน่วยงานภาครัฐ และเอกชนมาขอฉีดวัคซีนโควิด-19 แบบกลุ่มได้ แสดงให้เห็นการเข้าถึงวัคซีนทำได้ดีขึ้น
อย่างไรก็ดี ให้ติดตามรายงานการประชุมของคณะกรรมการกำหนดนโยบายการเงินของธนาคารกลางสหรัฐ (FOMC) วันที่ 27-28 เม.ย.ซึ่งจะมีการเผยแพร่ในวันที่ 20 พ.ค.นี้
พร้อมให้แนวรับ 1,550 จุด ส่วนแนวต้าน 1,565-1,570 จุด